als_Latn dik_Latn sag_Latn
Volf: Rosberg pranoi gabimin. Nuk do të ketë rregulla garimi mes tyre, por nuk duhet të ketë më kontakte
Andi TANKU
Duket se në “shtëpinë” e Mercedesit ka rënë qetësia. Rosberg kërkoi falje për incidentin me shokun e skuadrës në Belgjikë, çka duket se ka ulur gjakrat në ambientet e skuderisë që kryeson Fromula 1. Iniciatori i pajtimit mes dy pilotëve ka qenë drejtori i përgjithshëm i Mercedesit, Toto Volf, i cili ka ftuar në një takim Rosbergun dhe Hemiltonin. Në bisedën që u zhvillua në tavolinën e rrumbullakët, piloti anglez tregoi edhe një herë versionin e incidentit në xhiron e dytë të Çmimit të Madh të Belgjikës, ndërsa Rosberg, edhe pse pa e specifikuar se kujt ia drejtonte ndjesën, ka kërkuar falje për atë që ndodhi, kjo për të mirën e skuderisë.
KOMUNIKATA – “Gjatë takimit Niko Rosberg ka pranuar fajin dhe e ka vlerësuar veten fajton për gabimin në garën e Belgjikës. Mercedes kërkon që të zhvillohet një garë e drejtë mes dy pilotëve të tij, sepse vetëm kështu mund të fitohet kampionati në Formula 1. Si Niko ashtu edhe Luis kanë pranuar rregullin numër 1 të skuderisë: Në pistë duhet evituar çdo lloj kontakti mes tyre. Kjo është një çështje që u sqarua më së miri dhe ne kemi besim te pilotët tanë se do t’i përmbahen fjalës së dhënë. Qartësojmë se ata do të jenë të lirë për të garuar dhe për të luftuar mbi shanset e tyre respektive për të fituar titullin kampion për pilotë”, bëhet e ditur në komunikatën për shtyp nga ana e skuderisë gjermane.
LUIS HEMILTON - Piloti anglez nga ana e tij shprehet se ka sqaruar çdo gjë me shokun e tij të skuadrës dhe se tashmë ato që kanë ndodhur janë hedhur pas krahëve. “Vlerësuam së bashku me Rosbergun çdo version tonin për ngjarjen e Belgjikës. U kuptuam mbi faktin se askush nga ne nuk ka kryer gabim me paramendim dhe do të ishte e gabuar nëse do t’i drejtonim gishtit dikujt për këtë gjë. E rëndësishme është të punojmë si një skuadër për të arritur te titulli kampion”, përfundon Hemiltoni në deklaratën e tij për shtyp.
als_Latn fuv_Latn als_Latn als_Latn als_Latn